บางรักจัดงาน "รัตนโกสินทร์ แผ่นดินแห่งความรัก" ชวนคู่รักจดทะเบียนสมรสต้อนรับวันวาเลนไทน์
บางรักจัดงาน "รัตนโกสินทร์ แผ่นดินแห่งความรัก" ชวนคู่รักจดทะเบียนสมรสต้อนรับวันวาเลนไทน์นางศิลปสวย ระวีแสงสูรย์ ปลัดกรุงเทพมหานคร เป็นประธานเปิดงาน “รัตนโกสินทร์ แผ่นดินแห่งความรัก” ณ อาคารบริษัท กสท โทรคมนาคม จำกัด (มหาชน) เขตบางรัก โดยปลัดกรุงเทพมหานคร กล่าวว่า วันวาเลนไทน์หรือวันแห่งความรัก แม้จะเป็นประเพณีแบบตะวันตก แต่ปัจจุบันได้แพร่หลายสู่สากลเป็นที่รู้จักไปทั่วโลก ถือเป็นการส่งมอบความรักของคนทุกระดับ ไม่ว่าจะเป็นความรักต่อบิดา มารดา คู่รัก กัลยาณมิตร รวมถึงความปรารถนาดี เอื้ออารีต่อกันในหมู่มนุษยชาติอีกด้วย สำหรับในประเทศไทยนั้น คู่รักหลายคู่ได้ถือเอาวันดังกล่าวเป็นจุดเริ่มต้นในการสร้างครอบครัวอย่างถูกต้องตามกฎหมาย การจดทะเบียนสมรสถือว่าเป็นเครื่องหมายแห่งความรักของสามีภรรยา ที่พร้อมจะใช้ชีวิตร่วมกันเพื่อสร้างครอบครัว ก่อให้เกิดสิทธิและหน้าที่ตามกฎหมาย เป็นการสร้างความสุขจากหน่วยเล็กที่สุดของสังคม ที่เราเรียกกันว่า สถาบันครอบครัวและสถาบันครอบครัวนี้เอง เปรียบเมือนแหล่งอนุบาลเบื้องต้นในการปลูกฝังคุณธรรม จริยธรรม ค่านิยม และถ่ายทอดวัฒธรรมของสังคมให้แก่สมาชิกในครอบครัว เพื่อให้สมาชิกมีพัฒนาการตามวัยเติบโตอย่างมีคุณภาพ รู้จักหน้าที่ความร้บผิดชอบและเป็นกำลังสำคัญในการพัฒนาประเทศชาติต่อไปสำหรับการจดทะเบียนสมรสในวันวาเลนไทน์ หลายเขตในพื้นที่กรุงเทพมหานครมีการจัดกิจกรรมพิเศษในวันดังกล่าวมาอย่างต่อเนื่อง ซึ่งในทุกปีการจดทะเบียนสมรสที่เขตบางรักยังคงได้รับความนิยมและถูกเลือกเป็นสถานที่จดทะเบียนสมรสของคู่รักเป็นจำนวนมากมาโดยตลอด เนื่องจากเขตบางรักมีชื่ออันเป็นมงคล เป็นอันดับที่ 1 ของทั้ง 50 เขต และเป็นสำนักทะเบียนที่คู่รักนิยมมาจดทะเบียนสมรสมากที่สุดในประเทศไทย